Document ID: 32000R2437

Komisijas Regula (EK) Nr. 2437/2000
(2000. gada 3. novembris)
par barībā izmantojamas piedevas pastāvīgu apstiprināšanu un jaunu piedevu pagaidu apstiprināšanu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1970. gada 23. novembra Direktīvu 70/524/EEK par barības piedevām [1], kurā jaunākie grozījumi izdarīti ar Komisijas Regulu (EK) Nr. 1887/2000 [2], un jo īpaši tās 3. pantu,
tā kā:
(1) Direktīvā 70/524/EEK paredzēts, ka jaunas piedevas apstiprina, ņemot vērā jaunākās zinātnes un tehnikas atziņas.
(2) Minētās direktīvas 9.d pantā paredzēts, ka tāda veida piedevas, kas uzskaitītas minētās direktīvas C pielikuma II daļā, apstiprina, ja, izvērtējot dokumentāciju, izpildīti visi minētās direktīvas 3.a panta nosacījumi.
(3) Minētās direktīvas 9.e pantā paredzēts, ka pagaidu atļauju viena un tā paša veida piedevas izmantošanai drīkst dot uz laiku, kas nepārsniedz četrus gadus, ja, izvērtējot iepriekšminēto dokumentāciju, izpildīti minētās Direktīvas 3.a panta b) līdz e) apakšpunkta nosacījumi, un ja, ņemot vērā pieejamos rezultātus, ir pamats uzskatīt, ka ievēroti arī direktīvas 3.a panta a) apakšpunkta nosacījumi.
(4) Pārbaudot iesniegto dokumentāciju, ir redzams, ka mikroorganismu preparāts, kas aprakstīts šīs regulas I un II pielikumā, atbilst minētās direktīvas 3.a panta b) līdz e) apakšpunktu nosacījumiem. Turklāt tas atbilst 3.a panta a) apakšpunkta nosacījumiem, ja tos izmanto attiecībā uz sivēniem.
(5) Ņemot vērā pieejamos rezultātus, ir pamats uzskatīt, ka 3.a panta a) apakšpunkta nosacījumi ir izpildīti arī attiecībā uz tā paša mikroorganismu preparāta izmantošanu attiecībā uz tām mājdzīvnieku kategorijām, kas uzskaitītas minētās Regulas II pielikumā.
(6) Pārbaudot iesniegto dokumentāciju, ir redzams, ka fermentu preparāti, kas aprakstīti šīs Regulas III pielikumā, atbilst sākotnējās atļaujas izsniegšanas nosacījumiem, kas paredzēti minētās Direktīvas 9.e pantā, ja tos izmanto attiecībā uz tām mājdzīvnieku kategorijām un ievērojot tādus pārējos nosacījumus, kuri paredzēti šīs Regulas III pielikumā.
(7) Padomes 1989. gada 12. jūnija Direktīva 89/391/EEK par pasākumiem, kas ieviešami, lai uzlabotu darbinieku drošību un veselības aizsardzību darbā [3], un ar to saistītās atsevišķās direktīvas, jo īpaši Padomes Direktīva 90/679/EEK [4], kurā jaunākie grozījumi izdarīti ar Padomes Direktīvu 97/65/EK [5] par darbinieku aizsardzību pret draudiem, kas saistīti ar pakļaušanu bioloģisku aģentu iedarbībai darba vietā, ir pilnā mērā piemērojama attiecībā uz piedevu izmantojumu un darbībām, ko darbinieki veic ar barības piedevām.
(8) Dzīvnieku ēdināšanas zinātniskā komiteja ir sniegusi labvēlīgu atzinumu par fermentu un mikroorganismu preparātu nekaitīgumu un par mikroorganismu preparāta labvēlīgu iedarbību uz sivēnu organismu.
(9) Šajā regulā paredzētie pasākumi ir saskaņā ar Barības pastāvīgās komitejas atzinumu,
IR PIEŅĒMUSI ŠO REGULU.
1. pants
Šīs regulas I un II pielikumā uzskaitītos "mikroorganismu" grupas preparātus saskaņā ar Direktīvu 70/524/EEK apstiprina kā piedevu, kas izmantojama dzīvnieku barībā, atbilstīgi minēto pielikumu nosacījumiem.
2. pants
Šīs regulas III pielikumā uzskaitītos "fermentu" grupas preparātus saskaņā ar Direktīvu 70/524/EEK apstiprina kā piedevu, kas izmantojama dzīvnieku barībā, atbilstīgi minētā pielikuma nosacījumiem.
3. pants
Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 3. novembrī

Labels: 0
17
6